2022 нче ел өчен

Уразбахты авыл җирлеге башлыгының

Совет, Башкарма комитет эше буенча отчеты.

Хәерле көн, хөрмәтле президиум, авылдашлар, килгән кунаклар!

Бүген без авыл җирлегенең 2022 нче ел йомгаклары буенча отчёт җыелышына җыелдык.

Җыелышта катнашалар:

учреждение һәм оешма җитәкчеләре, депутатлар,авылдашлар.

Көн тәртибе түбәндәгечә:

Авыл җирлеге башлыгының 2022 нче елга отчеты.

Авыл бюджет учреждениесе җитәкчеләре чыгышлары.

Районнан килгән җитәкчеләр чыгышлары.

Сораулар буенча фикер алышулар.

Бүләкләүләр.

Район үзешчәннәре концерты.

Ел башыннан авыл җирлекләренең эшләнгән эшләренә отчет җыелышлары, район күләмендә график нигезендә халык жыеннары бара.

Барыгызга да билгеле булганча, без үзгәрешләр чорында яшибез. Көннән-көн яңа реформалар, яңалыклар, программалар кабул ителә. Илдә, төбәкләрдә бара торган үзгәрешләр, пандемия, махсус хәрби операция, санкцияләр халыкның шәхси тормышына, яшәү рәвешенә, экономикасына кагылмыйча калмый. Без дә тормыш итүнең, яшәү рәвешенең яңа төрләренә күчәргә,ияләнергә тиешбез.

Отчет чорында җирлек башлыгы буларак мин, авыл жирлеге Советы, авыл җирлегенең башкарма комитеты төп эшчәнлекне социаль үзгәрешләрне тормышка ашыру, халыкнын яшәү дәрәҗәсен яхшырту, мәдәниятне, тәртип, сәламәтлек саклау бурычларын хәл итү юнәлешендэ алып бардык.

2022 нчы елга җирлектә түбәндәге эшләр планлаштырылган иде:

1.Авылларны төзекләндерү, яшелләндерү, өмәләр уздыру.

2.Юлларны карау. Үзара салым акчасына Галләм урамы юлын зиратка кадәр ремонтлау, Тынычлык урамына су юлы сузу, пожар куркынычсызлыгын кайгыртып 2 урынга пожарный гидрант, 3 кран кую.

3. Каты көнкүреш калдыкларын җыюны оештыру, кышын юлларны кардан чистартып тору.

4. Чишмәләрне чистарту, агачлар утырту, һәйкәлне тәртиптә тоту, .

5. Авыл халкына төрле программаларда катнашу, грант оту мөмкинлеген тәэмин итү, ЛПХ, КФХ, гаилә фермаларын үстерүдү ярдәм күрсәтү, авыл халкын терлек азыгы белән тәэмин итү.

6. Ярминкәләрдә актив катнашу.

2022 нчы елга планлаштырылган эшләр тулысы белән диярлек үтәлде.

Уразбахты авыл җирлеге составына Уразбахты авылы (административ үзәк) һәм Рус Кирмәне авылы керә.

Уразбахты авыл җирлеге Мамадыш шәһәреннән 35 км ераклыкта урнашкан.

Авыл хуҗалыгы Уразбахты авыл җирлеге икътисадының нигезе булып тора.

Авыл җирлегендә чимал секторының төп өлеше авыл хуҗалыгына туры килә. Бездә ул үсемлекчелек белән шөгыльләнүче “А/ф Передовик”ка бәйле. Авыл җирлегендә 1 нче январьга 276 баш мөгезле эре терлек, 167 баш сарык һәм кәҗә, 15 баш ат исәпләнә, аларны тоту өчен 704 т печән кирәк, кош-корт -240 баш. “А/ф Передовик, КФХ “Салахутдинов Булат” КФХ “Мусин”, КФХ “Усманов”, КФХ “Султанов”, КФХ “Юнусов”, ЛПХ “Хадиев”лар авыл халкының зерно-фуражга, салам, печәнгә ихтыяҗын артыгы белән тәэмин итә. 2047 га пай җирләре исәпләнә. Пай җирләре сөрү җирләре буларак кулланыла. Пайчыларга пайга икмәк, салам бирелә, трактор хезмәте күрсәтелә.

Уразбахты авыл җирлегендә түбәндәге иҗтимагый объектлар бар: фельдшер-акушерлык пункты, авыл мәдәният йорты, авыл китапханәсе, почта элемтәсе бүлеге һәм сәүдә объектларыннан- безнең иң зур сөенечебез яңа авыл кибете. Аларда барлыгы 11 хезмәткәр эшли.

**Демографик потенциал**

Демографик фактор территориянең, җәмгыятьнең икътисадый үсешенә зур йогынты ясый. Бүгенге көндә авылда барысы 125 хуҗалыкта 201 кеше исәптә тора, ә асылда 143 кеше яши. Шул исәптән хезмәткә яраклылар – 19 кеше, мәктәп яшендәге балалар - 4, мәктәпкәчә яштәге балалар – 1.

2 бала Урта Кирмән мәктәбенә мәктәп автобусында йөри. 2 сен әти-әниләре үзләре Мамадыш шәһәренә йөртә, 1 укучы Казанда торып укый. Җирлектә 2022 елда 5 кеше вафат булды. Туучылар юк.

|  |  |
| --- | --- |
| **Даими халык саны-барлыгы, кеше.** | **201/143** |
| мәктәпкәчә яшьтәге балалар  | **1** |
| мәктәп яшендәге балалар | 4 |
| **Эшкә яраклы:** | **19**  |
| **Хезмәткә сәләтсез яшьтәге:** | **124** |

Уразбахты авыл җирлегендә хезмәткә сәләтсез яшьтәге халык саны эшкә яраклы яшьтән югарырак, бу, һичшиксез, авыл үсеше өчен тискәре күренеш. Үлемнең аз булуы, гомер озынлыгы арту безгә хәзергә демографик ситуацияне бер ноктада сакларга мөмкинчелек бирә.

######  Сәламәтлек саклау учреждениеләре

* Уразбахты авыл җирлеге халкына медицина хезмәте күрсәтүне Уразбахты авылындагы фельдшер-акушерлык пункты гамәлгә ашыра. Авыл халкының 94% ы флюорография, диспансеризация, бюджет эшчеләре барысы да медосмотр үткән.

#####  Мәдәни-ял итү учреждениеләре

Уразбахты авыл җирлегендә 100 урынга исәпләнгән авыл мәдәният йорты, 10 мең данә китап фонды булган китапханә эшли.

Директоры Ринат абый Гәрәев җитәкчелегендә Культура йортында бәйрәмнәр күңелле генә билгеләп үтелә. 8 нче Март, Жиңү бәйрәме, Сабантуй, Яңа ел шикелле зур бәйрәмнәрдә үзешчәннәр көче белән эчтәлекле концертлар, спектакльләр куела, аерым темаларга кичәләр оештырыла.

 Фойеда бильярд урнашкан. Ир-егетләр кичен монда бильярд, шашка, шахмат уйнарга җыела. Быел 84 меңгә баян, 16 меңгә проектор алынды.

**Авыл китапханәсе** Культура йорты бинасында урнашкан. Ул безнең баланста тугел. Китапханәче- Әлфинур апа Хангараева озак еллар, нәтиҗәле хезмәт күрсәтә. Китапханәдә 10941 китап исәпләнә, 180 укучысы бар. Газета, журналлар төпләнмәләре дә алып барыла. 2022 нче елда 241 яңа китап кайткан.

Күп кенә чаралар- очрашулар, тематик кичәләр, әңгәмәләр үткәрелә,әсәрләр сәхнәләштерелә.

Декабрь аенда авылның хатын-кызлары Лисичанск шәһәре халкына ярдәм йөзеннән кичләрен җыелышып сарык йоныннан оекбашлар бәйләделәр, калын җылы носкилар җыйдылар.

#####  Спорт учреждениеләре

 Авыл территорияләрен комплекслы үстерү проектында катнашып Уразбахты авылында спорт мәйданчыгы төзелде. Җәен кунакка кайткан балалар анда футбол уйнасалар, үсмер кызлар йөгерү юлы итеп кулландылар. Һәр җомга көнне спорт уеннары оештырылды. Балалар мәйданчыклары, өлкәннәргә ял итү мәйданчыклары булдыруга да өметләнәбез әле.Спорт темасына кагылгач, шуны да әйтеп үтәсе килә. ТР муниципаль хезмәткәрләр спартакиадасы кысаларында спортның мини-футбол, волейбол, чаңгы ярышлары, өстәл теннисы, бильярд, җиңел атлетика, йөзү һәм бадминтон кебек төрләрендә катнашып, Мамадыш муниципаль хезмәткәрләре беренче урын яуладылар. Узган ел да Мамадышыбызның муниципаль-спортчылары әлеге ярышларның җиңүчеләре булганнар иде. Монда авыл җирлеге башкарма комитеты секретаре, һәм үземнең дә өлеш булуы белән чиксез горурланабыз.

#####  Сәүдә предприятиеләре

Уразбахты авыл җирлегендә халыкка комплекслы хезмәт күрсәтү пункты ачылды Ул «Авыл кибете» республика максатчан программасы буенча төзелде. Автокибетләргә караганда модульле сәүдә йорты халыкка күбрәк кирәк. Чөнки биредә авыл халкы бер-берсе белән күрешә, аралаша, фикерләшергә бер урын булып тора ул. Моңарчы кибет бик иске бинада иде. Кибетне төзүдә өлеше кергән һәркемгә, җитәкчеләргә, төзүчеләргә һәм әлбәттә, авылдашларга зур рәхмәтемне белдерәм. Прилавкаларда ипи, чәй, сөт, ярма, токмач, җиләк-җимеш кебек көндәлек кирәк булган товарлар белән беррәттән район кулланучылар җәмгыяте үзе җитештерә торган кәтлит, фарш, лимонад кебек продукцияләр дә сыгылып тора. Атнага 3 көн ипи китерелә, көнкүреш товарлары сатыла. Халык теләгән, заказ биргән товарлар да кайтарылып тора. Гөлнәзирә апа белән авыл халкының ихтыяҗын өйрәнеп, алар өчен кирәкле товарлар исемлеген булдырып,  аңлашып, аралашып эшләрбез дип ышанам.

#####  Элемтә предприятиеләре

#####  Уразбахты авыл җирлегендә почта элемтәсе бүлеге бар.Ул халыкның бөтен ихтыяҗын канәгатьләндерерлек режимда эшли. Атнага 3 тапкыр почта килә, вакытында өләшенә, түләүләр кабул ителә, товар сату да оештырылган.

«Цифрлы тигезсезлек»не бетерү максатыннан авылда 4G югары тизлектә эшләүче "Летай" мобиль челтәренең вышкасы куелды. Аны эшләтеп җибәргәч, без мобиль элемтә һәм югары тизлекле интернет белән куллана башладык.

МТС -?

**Көнкүреш һәм коммуналь хезмәт күрсәтү предприятиеләреннән** Уразбахты авыл җирлегендә гомуми мәйданы 4,6 га булган ике зират бар.

Зиратларның икесенең дә җир участоклары кадастровый учетка куелды. Карап, җыештырылып торалар, каберлекләрне исәпкә алу алып барыла. Уразбахты авыл җирлеге буенча Татарстан Республикасы, Мамадыш муниципаль районы үсешенә өлеш керткән, төрле югары бүләкләр белән бүләкләнгән, тарихи әһәмияткә ия булган затларны күмү реестры төзелгән.

Авыл халыкын дини рәвештә тәрбияләү йөзеннән мәчетебез эшләп килә. Территориясе, хәркайсыбыз күз каршында, чиста, матур, караулы, җәен бакчасында төрле-төрле чәчәкләр үсә, үләне чабылган, күпләп алмагач агачлары утыртылган. Газ, су кергән, җылы, якты, тәһарәтханә эшли. Узган ел газ плитәсе, тузан суырткыч, шкаф, тәрәзәләренә яңа штора, челтәрләр алып эленде, керү юлы ремонтланды, ишекләр куелды, ой алды пластик белән төрелде. Гаражында чанасы белән Буран тора. Ул авыл кирәгенә дә тотыла. Кабер казу өчен кисү цебе белән “Дружба” пычкысы әзер. Мәчетне тоту өчен чыгымнар халыктан җыелган хәер акчасы, иганәчеләр хисабына башкарыла. Имамыбыз бүгенге көндә мәчетнең җирен дә, бинасын да рәсмиләштереп бетерде.

**2035 ЕЛГА КАДӘР УРАЗБАХТЫ АВЫЛ ҖИРЛЕГЕНЕҢ ҮСЕШ ЮНӘЛЕШЛӘРЕ,ТЕРРИТОРИАЛЬ ПЛАНЛАШТЫРУ БУЕНЧА ЧАРАЛАР** “Уразбахты авыл җирлегенең Генераль планын раслау турында карары нигезендә башкарыла.

Демографик фараз буенча Уразбахты авыл җирлегендә халык саны, генераль планны тормышка ашыруның беренче чиратында (2020нче ел)- 218 кеше, исәп – хисап чорына (2035 ел) - 182 кеше тәшкил итәчәк.

 Уразбахты авыл җирлегенең торак фонды күләме 10 мең кв. метр тәшкил итә. Бер кешегә 24,7 кв. м торак мәйданы туры килә.

 Бүгенге көндә авыл җирлегендә 2020нче елның 30нчы декабрендә кабул ителгән "Аерым закон актларына үзгәрешләр кертү турында» № 518-ФЗ Федераль закон нигезендә элек исәпкә алынган күчемсез милек объектлары, җир кишәрлекләре һәм йорт биләмәләре, фатирлар, шулай ук башка капиталь төзелеш объектларын ачыклау һәм күчемсез милекнең Бердәм дәүләт реестрына белешмәләр кертүгә юнәлдерелгән инвентаризация үткәрелә. Бердәм дәүләт реестрында нинди дә булса күчемсез милек объектының (җир кишәрлеге, торак йорт, бина) Хокук иясе турында мәгълүмат булмау кайбер мөһим мәсьәләләрне хәл итүне кыенлаштыра. Әйтик, җир кишәрлекләре чикләрен билгеләгәндә милекче әлеге мәгълүматларны барлык күршеләр белән килештерергә тиеш. Әмма ЕГРНдагы чиктәш участокларның берсенең хокукы иясе турында мәгълүмат булмаса, бу җирләрнең бер өлешен кемнең дә булса үз белдеге белән яулап алуга китерергә мөмкин. Аннары гаделлекне суд аша торгызырга туры киләчәк. Әлеге җитешсезлекләрне тулыландыру өчен Законда җирле үзидарә органнарына хокук ияләрен ачыклау һәм алар турындагы белешмәләрне Росреестрга җибәрү буенча вәкаләтләр бирү каралган. Шулай ук закон кадастр исәбеннән туктаган биналарны һәм корылмаларны төшереп калдыру мөмкинлеген дә күздә тота. Бу вәкаләтле орган тарафыннан әзерләнгән кадастр инженерын җәлеп итмичә мондый объектны карау акты нигезендә башкарылачак.

Шул ук вакытта элегрәк исәпкә алынган объектның Хокук иясе теләге буенча Росреестрга үзе элек барлыкка килгән хокукны дәүләт теркәвенә алу турында гариза белән мөрәҗәгать итә ала. Бу очракта аңа МФЦга паспорт һәм хокук билгеләүче документ белән килергә, шулай ук тиешле гариза язарга кирәк. Күчемсез милек объектына хокук 31.01.1998 гә кадәр барлыкка килгән гражданның хокукларын дәүләт теркәвенә алу өчен дәүләт пошлинасы алынмый.

Шунлыктан башкарма комитетларда элегрәк исәпкә алынган күчемсез милек объекты иясен ачыклау турында карарлар, бинаны, корылманы карау актлары төзелә, фототаблицалар эшләнә. Документлар Бердәм дәүләт реестрына җибәрелә.

Шуны да билгеләп үтәргә кирәк, эш дәверендә бөтен торак фондының да БТИ РГУП балансында тормавы, кадастровый учетка куелмавы ачыкланды. Мондый йортларны реестрга кертеп булмый һәм андый кешеләргә БТИ да үз исәпләренә кадастровый план эшләтергә туры киләчәк. Бүгенге көнгә 11 җир участогы, 2 торак йорт турында мәгълүмат Бердәм дәүләт реестрына җибәрелде.

 **Су белән тәэмин итү.** Авыл җирлегендә су башнядан качать ителә. Быел авыл халкыннан су өчен түләүләр 184741 сум җыелган. Бу 96,3 %. Шул акчаның 56415 сумы утка, 332759 сумы ремонт эшләренә тотылган. Әле күптән түгел генә насос алмаштырдык. Су юллары торбалары иске, тишелеп азаплый. 2 км су юлына капиталь ремонт таләп ителә. Су белән тәэмин итүдә зур проблемалар юк. Ниндидер сәбәп аркасында су килү туктап тора икән, сабырлык саклап көтеп торуыгыз сорала.

* Авыл жирлеге аппаратында 3 кеше эшлибез. Эш сәгатьләре, халыкны кабул иту көннәре билгеле. Мөрәжәгать иткән кеше беркайчан да жавап алмыйча киткәне юк. Кирәк очракта йортларга да барабыз.
* **Башкарма комитет** үзенең эшен еллык төзелгән план нигезендә алып бара. Елны хуҗалык китабын тутырудан башлыйбыз. 2023 нче елның 1 нче январена электрон хуҗалык китабы тутырылды инде. Аның нәтиҗәләре буенча:
* Мөгезле эре терлек – 276
* Сыерлар – 76

Таналар- 21

Сарык һәм кәҗәләр – 167

Атлар-15

бал кортлары - 150 оя,

кош-кртлар – 240.

Узган ел 1 л. сөтнен бәясе уртача бәясе 30 сум 36 тиен булды. Акбароваларга барлык җитештерелгән сөтнең 226 т 164 кгы тапшырылган- бу ***6 млн 866 мең 339 сумлык***. Исмагилов Ибрахим Һәм Гөлгенә апалар гаиләсе 72 мең 225 л, Гибазов Ильяс һәм Розалия апалар 45605 л сөт тапшырган. Алар икесе дә 13 әр башка исәпләнгән мини ферма ачкан иде. 5 әр башка исәпләнгән 2 ферма бар, аларның нәтиҗәләре дә әйбәт. Быел да бер гаилә мини ферма салырга исәпли.

Атлар саны артты. Мусин Илдар ат үрчетү белән шөгыльләнә башлады. Аның исәбе әле атлар санын тагын да арттыру. Кош-корт күпләп асрала. Җәен байтак гаиләләр каз-үрдәк, тавык, бройлер чеби үстерә. Сарык үрчетучеләр дә аз тугел әле.

Январьда шулай ук җыеннарга әзерлек һәм аларны үткәрү, үзарасалым акчалары җыю китә. Сүз уңаенда аларны җыю башланды инде, һәркем үзе авыл җирлегенә китереп бирә алса бик әйбәт булыр иде, бүгенге көнгә 28 *мең*  сум акча җыелды. Безгә быел 109500 сум җыярга кирәк. Узган ел 500 әр сумнан 74 мең 500 сум акча җыйган идек. 5 ләткәч ул 372 мең 500 сум булды. Ул акча Галләм, урамының бер өлешенә вак таш җәюгә, Тынычлык урамына су юлы сузуга, 2гидрант, 2 пожарный кран урнаштыруга тотылды. Быел, референдум карары нигезендә, без акчаларны Муса Җәлил урамы юлларына вак таш җәю, Тынычлык, Җиңү, Пионер урамнарындагы чокырларны ремонтлауга тотарга тиешбез.

* Узган ел 70 сыерга 255 мең сум, 6 кәҗәгә 3000 сум күләмендә субсидия алынды, Фатхуллин Миннерафик абый Гарифулловичның 5 башка исәпләнгән гаилә фермасы эшләп китте. Быел да гаилә фермасы 1 гаилә теләк белдерә. Атлар буенча да субсидия каралган.
* Җирлекнең төп кереме булып жирле налоглар санала.
* *физик затлардан –* 14600 сум
* *Милек налогы -* 6300 **сум** *җир налогы –* 20100*сум
Авыл хуҗалыгы налогы – 1*8900 ***с****ум
Штрафлар-35000 сум*
* *үзарасалымнан -*74500 *сум акча керде.*

*Калган бюджетны субвенцияләр һәм дотацияләр тәшкил итә.*
Бюджет акчалары урам утлары өчен,водокачкага, исполкомны җылытуга, утка түләү өчен, Культура йортының утына һәм җылыту өчен, төзекләндерүләргә, эш хакы түләү өчен тотыла. Шулай ук юлларны карап тору да үз өстебездә.

* Чүп чыгару **«Мехуборка»оешмасы** белән атнаның сишәмбе көннәрендә башкарыла.
* Һәр елны апрель-май айлары чисталык айлыгы буларак игълан ителеп бу айларда өмәләр үткәрелә, агачлар утыртыла, баганалар агартыла, урамнарда, һәйкәл янында, зиратта өмәләр үткәрелә.
* Быел авыл буенча “ Иң матур чәчәкле йорт тирәсе” дигән конкурс үткәрелде. 4 гаилә призларга лаек булды.
* Зиратта -2 өмә үтте. Анда бик күп эшләр башкарылды.

Авыл жирлеге Советында - 7 депутат. Узган ел, 1 нче округка яна депутат Каримов А.Р. сайланды.

Авыл җирлеге Советынын барысы 7 утырышы утте, анда 20 төрле мәсъәлә каралды, авыл жирлеге башкарма комитеты житәкчесенең - 20, авыл жирлеге башлыгының- 4 боерыгы чыгарылды.

Авыл жирлегендә 30 кеше хәрби исәптә тора. Шулардан 1 –офицер, 1-призывник, 28е- запаста торучы гражданнар. Методик рекомендация нигезендә еллык эш планы булдырыла һәм шул план нигезендә эш алып барыла.

Авыл җирлеге буенча 2023 нче елга бурычларга килгәндә - эшләребез күп. Үзара салым акчасына авыл юлларын ремонтлау каралган. Рәсмиләштерелеп бетмәгән зданиеләрне, җирләрне рәсмиләштереп бетерүне дә игътибар үзәгендә тотачакбыз.

Чыгышымны йомгаклап шуны әйтәсем килә, без җирлектә халык мәнфәгатен алга куеп эшләргә тырышабыз, сездән бу җыенда кергән сорау, тәкъдимнәр дә игътибар үзәгендә булачак. Авыл җирлеге һәр яктан да халыкның яхшы көн күрешен булдыру өчен хезмәт итә. Әлеге эшләрне тормышка ашыруда булышканнары өчен район җитәкчелегенә зур рәхмәтебезне белдерәбез.

 Авылларыбызның чисталыгы, төзеклеге, матурлыгы, иминлеге өчен һәрберебез жаваплы карарга тиеш. Чөнки үзе яшәгән төбәкнең ничек яшәве шушы төбәктә яшәүче халыкның үз кулында.

Авыл җирлеге башлыгы: Р.Г.Шайхутдинов